વર્ષ ૨૦૦૭ના એ દિવસોમાં બેન્કમાંથી પૈસા લઈને નીકળતા નગરજનને ગમે ત્યારે, ગમે ત્યાં બાઈક ઉપર ‘ધૂમ’ સ્ટાઈલે આવતા લુટારા લૂંટી જતા હતા. ઘડીભરમાં રોકડ લૂંટી જવાના વણથંભ્યા કિસ્સાઓથી પોલીસે ચેકિંગ પોઈન્ટસ ગોઠવ્યા હતા અને બેન્કોની બહાર શકમંદો ઉપર નજર રાખવા પોલીસ તહેનાત રખાતી હતી. ૮ નવેમ્બર ૨૦૦૭ની સવારે ૧૧-૩૦ વાગ્યાના અરસામાં મણીનગરની એચ.ડી.એફ.સી. બેન્કથી બહાર થોડે દૂર વિનય યાદવ અને અનિલ નામના બે કોન્સ્ટેબલ ‘શકમંદ’ લુટારા ઉપર નજર રાખવા ઊભા હતા. એક બાઈક ઉપર બે શખ્સ બેન્કવાળા રોડ ઉપરથી પસાર થયાં. થોડી જ મિનિટો વિતિ ત્યાં ફરી એ જ શખ્સો પસાર થયાં.